google/wiki40b huggingface dataset:
Μπόξερ

Ιστορία

Ως άμεσος πρόγονος του μποξερ θεωρείται  ο "Kleiner Brabanter Bullenbeisser", η εκτροφή των οποίων ήταν τότε στα χέρια των κυνηγών. Το καθήκον αυτών των σκύλων ήταν, να αρπάξουν και να ακινητοποιήσουν το μεγάλο θήραμα, το οποίο κυνηγούσαν σκυλιά καταδίωξης, ώσπου ερχόταν ο κυνηγός, για να το σκοτώσει.
Γι αυτή την εργασία έπρεπε τα σκυλιά να έχουν όσο το δυνατόν πιο φαρδύ ρύγχος, με ιδιαίτερα δυνατά σαγόνια.
Κάθε Μπούλλενμπάϊσερ με αυτά τα χαρακτηριστικά ήταν κατάλληλο για εργασία και μόνο τότε κατέληγε στην εκτροφή, η οποία γινόταν αυστηρά με κριτήριο την ικανότητα εργασίας.
Έτσι γινόταν όμως και μια επιλογή, η οποία είχε ως αποτέλεσμα ένα σκύλο με φαρδύ ρύγχος και ανασηκωμένο το ακρωρίνιο (μύτη). 
Η επίσημη γέννηση της φυλής έγινε το 1870, όταν Γερμανοί εκτροφείς μπόξερ, διασταύρωναν στο Μόναχο ένα Μπούλλενμπάϊσερ με  Μπουλντόγκ, ξεκινώντας έτσι μια επιλεκτική εκτροφή. 
Εξαιτίας του έντονου αγωνιστικού τους ταμπεραμέντου και της περήφανής τους εμφάνισης, τα σκυλιά αυτά ονομάστηκαν Μπόξερ (πυγμάχοι). Η φυλή αρχικά αναπτύχθηκε ως φυλή μάχης.
Το 1895 εμφανίστηκαν τα πρώτα δείγματα της φυλής σε έκθεση σκύλων στο Μόναχο. Λίγο αργότερα ιδρύθηκε, από λάτρεις της φυλής, ο πρώτος όμιλος Μπόξερ.

Μορφολογία

Το μποξερ είναι καλοσχηματισμένος σκύλος, μεσαίου μέγεθους, με τετράγωνο σώμα και δυνατά άκρα. Οι μύες είναι γραμμωμένοι, καλά αναπτυγμένοι και διαγράφονται κάτω από το δέρμα.
Η κίνηση του Μπόξερ είναι ζωηρή. Το περπάτημά  του είναι  δυναμικό αλλά και ελαστικό, με βήμα ελεύθερο και μεγάλο διασκελισμό.

Χρώμα

Το Μπόξερ υπάρχει σε χρώμα υπόξανθο και ραβδωτό. Το υπόξανθο υπάρχει σε διάφορους τόνους, από ανοιχτό κίτρινο μέχρι σκούρο κόκκινο του ελαφιού, όπου προτιμούνται τα μεσαία (κόκκινο-κίτρινα) και μια μαύρη μάσκα.
Η ραβδωτή ποικιλία έχει, σε βασικό κίτρινο χρώμα στις προαναφερόμενες διακυμάνσεις σκούρες ή μαύρες ραβδώσεις (γραμμές). Το βασικό χρώμα και οι ραβδώσεις πρέπει να ξεχωρίζονται έντονα. Τα πρώτα μπόξερ ήταν άσπρα. Κατά την διάρκεια του Α’ Παγκοσμίου Πολέμου τα μπόξερ χρησιμοποιούνταν σαν αγγελιοφόροι. Τα λευκά ήταν πολύ εύκολα ορατά, οπότε υπήρχε μια προτίμηση για τα σκουρόχρωμα και έτσι απέκλεισαν το λευκό χρώμα από το πρότυπο. Τα λευκά σημάδια επιτρέπονται αλλά σε όχι μεγαλύτερη έκταση του 1/3. Το γονίδιο του άσπρου, υπάρχει σε όλα τα Μπόξερ, και συνήθως 1 στα 4 κουτάβια της γέννας είναι άσπρο.

Υγεία

Μπορεί να υποφέρει από καρδιακά προβλήματα όπως καρδιομυοπάθεια και στένωση της αορτής. Είναι επίσης επιρρεπής σε παθήσεις του θυρεοειδή, και δυσπλασία του ισχίου.
Έχει μεγαλύτερη πιθανότητα εμφάνισης καρκίνου από άλλες ράτσες, ιδιαίτερα μετά την ηλικία των 8 χρόνων.
Συχνά παρατηρείται το φαινόμενο της σιελόρροιας και του ροχαλητού. Το Μποξέρ δεν παρουσιάζει υπερβολική έκκριση σάλιου  συνεχώς (αν και υπάρχει η λανθασμένη αντίληψη πως αυτό ισχύει), αλλά κυρίως μετά από έντονη άσκηση, μετά από το φαγητό, όταν πιει νερό ή όταν είναι σε υπερένταση. Τα άσπρα Μποξέρ είναι επιρρεπή στην κώφωση. Υπολογίζεται ότι περίπου το 18% των άσπρων Μποξέρ είναι κουφά στο ένα ή και τα δύο αυτιά.Περίπου το 18% των άσπρων μπόξερ είναι τυφλά.
Σχέσεις Ελλάδας και Κιργιζίας

Οι Σχέσεις Ελλάδας και Κιργιζίας είναι οι διμερείς σχέσεις μεταξύ της Ελλάδας και της Κιργιζίας. Οι δύο χώρες καθιέρωσαν επίσημες διπλωματικές σχέσεις το 1992. Η Ελλάδα εκπροσωπείται στην Κιργιζία μέσω της πρεσβείας της στο Αλμάτι (Καζακστάν). Η Κιργιζία εκπροσωπείται στην Ελλάδα μέσω ενός μη κάτοικου πρέσβη που εργάζεται στοΜπισκέκ (το Υπουργείο Εξωτερικών). Η προξενική εκπροσώπηση της Κιργιζίας στην Ελλάδα διεξάγεται από το  προξενείο του Καζακστάν στην Αθήνα. Το έδαφος του σημερινού Κιργιστάν κυβερνήθηκε από τους Σκύθες και κατακτήθηκε από τον Μεγαλέξανδρο.

Επίσημες επισκέψεις

Το 2002, ο αναπληρωτής Κιργίζιος υπουργός εξωτερικών Ασανμπέκ Οσμοναλίγιεφ επισκέφθηκε την Ελλάδα για να συζητήσει τις προοπτικές για "διμερή πολιτική συνεργασία και τις πιθανότητες προγραμματισμού μιας επίσημης επίσκεψης από τον κιργίζιο πρόεδρο Ασκάρ Ακάγιεφ, στην Ελλάδα".
Στην 1η Νοεμβρίου, 2004, ο Κιργίζιος πρόεδρος Ασκάρ Ακάγιεφ πραγματοποίησε επίσημη επίσκεψη στην Ελλάδα για να συναντήσει τον ΠτΔ Κωνσταντίνο Στεφανόπουλο. Ο Ακάγιεφ δήλωσε: "Είναι 12 χρόνια από τότε που συστάθηκαν διπλωματικές σχέσεις ανάμεσα στις δύο χώρες, και αυτό είναι καλό ξεκίνημα για να χτιστεί στενή και αποτελεσματική συνεργασία. Έχουμε καλές προοπτικές για να αυξήσουμε τις Κιργιζο-Ελληνικές σχέσεις σε υψηλότερο επίπεδο και να επεκτείνουμε τις σχέσεις στη διεθνή αρένα. ... Ο στόχος της επίσκεψής μου είναι για να αυξήσουμε τις σχέσεις μας σε ένα διαφορετικό ποιοτικό επίπεδο και να τεθούν τα θεμέλια για τη νομική τους βάση με την υπογραφή των διμερών εγγράφων." Μια αντιπροσωπεία του Ελληνικού Υπουργείου Εξωτερικών επισκέφθηκε την Ντουσαμπέ το 2008, όπου είχε συναντήσεις με τον ΥΠΕΞ του Τατζικιστάν, Χαμροχόν Ζαριφί, και τον πρώτο αναπληρωτή υπουργό εξωτερικών της Κιργιζίας, Καρίμ Γιουλντάσεφ. Η υπουργός εξωτερικών Ντόρα Μπακογιάννη συναντήθηκε με τον Τατζίκο Υπουργό Εξωτερικών Ζαριφί κατά τη διάρκεια του 1ου Φόρουμ ΕΕ-Κεντρικής Ασίας για θέματα ασφαλείας, τον Σεπτέμβριο του 2008.

Μετανάστευση Ελλήνων στην Κιργιζία

Περίπου 650 με 700 άτομα ελληνικής καταγωγής ζουν στην Κιργισία. Ωστόσο, τα στοιχεία της Γενικής Γραμματείας Απόδημου Ελληνισμού δίνει ένα χαμηλότερο αριθμό, εκτιμώντας ότι στην Κιργιζία ζουν περίπου 50 άτομα ελληνικής καταγωγής. Βλέπε Έλληνες στο Κιργιστάν για περισσότερες λεπτομέρειες.

Διμερείς συμφωνίες

Το 2004 ο Ασκάρ Ακάγιεφ, πρόεδρος της Κιργιζίας επισκέφθηκε την Ελλάδα. Κατά την επίσκεψή του η Ελλάδα και η Κιργιζία υπέγραψαν διμερή συμφωνία για τις αερομεταφορές, τον τουρισμό και τη διπλωματία.
Strange and Beautiful

Τραγούδια

1. Strange and Beautiful (Drenning, Midnight) - 6:17

2. Promise Land (Drenning, Lords, Rauer) - 5:22

3. Love and Dreams (Drenning, Lords, Midnight) - 5:29

4. The Chant (Fredericksen, McKinley) - 3:45

5. Dance on Fire (Drenning, Lords, Midnight) - 5:27

6. Song for Angels (Drenning, Rauer) - 5:19

7. In the Mood (Drenning, Lords, Midnight) - 5:55

8. Starchamber (Drenning, Lords, Midnight) - 7:28

9. Deep Inside Your Heart (Drenning, Lords, Midnight) - 5:14

10. Make You Love Me (Drenning, Lords, Midnight) - 4:05

11. Far Away (Midnight) - 4:44
Κώστας Κωνσταντινίδης (ΚΚΕ)

Ο Κώστας Κωνσταντινίδης (1888-1970) ήταν καπνεργάτης, συνδικαλιστής και βουλευτής του ΚΚΕ το 1926.

Βιογραφικά στοιχεία

Ο Κώστας Κωνσταντινίδης, ψευδώνυμο Μερκουρίου γεννήθηκε το 1888 στη Δράμα και ήταν καπνεργάτης. Ασχολήθηκε με το καπνεργατικό συνδικαλισμό και ανήλθε στην ηγεσία καπνεργατικών οργανώσεων. Παράλληλα, εντάχθηκε στο ΣΕΚΕ και αργότερα στο ΚΚΕ. 
Στο 3ο Έκτακτο Συνέδριο του ΣΕΚΕ τον Δεκέμβριο του 1924 εκλέχθηκε αναπληρωματικό μέλος της Κεντρικής Επιτροπής.
Στις εκλογές του Νοεμβρίου 1926, τις πρώτες που έγιναν μετά την ανατροπή της δικτατορίας του Πάγκαλου, εξελέγη βουλευτής Δράμας με το Ενιαίο Μέτωπο Εργατών Αγροτών και Προσφύγων, που ήταν εκλογικός συνασπισμός με κορμό το ΚΚΕ.
Στην εσωκομματική πάλη που ακολούθησε μετά το 3ο Τακτικό Συνέδριο του ΚΚΕ τον Μάρτιο του 1927, τάχθηκε με την πλευρά των λεγόμενων Λικβινταριστών του Παντελή Πουλιόπουλου.
Το 1928 διεγράφη από το ΚΚΕ μαζί με πολλά ακόμη μέλη του κόμματος ως Λικβινταριστής. 
Μετά τη διαγραφή του αποσύρθηκε από την πολιτική και ιδιώτευσε
Μοναστήρι των Σελεστίνων του Παρισιού

Το μοναστήρι των Σελεστίνων είναι παλιό μοναστήρι του Τάγματος των Σελεστίνων, το οποίο βρισκόταν κοντά στην Place de la Bastille, στην συνοικία του Αρσενάλ, στο 4ο δημοτικό διαμέρισμα του Παρισιού στη Γαλλία. 
Το μοναστήρι ιδρύθηκε το 1352 στην θέση ενός παλιού μοναστηριού του Τάγματος των Καρμελιτών. Αποτελεί την δεύτερη σημαντικότερη βασιλική νεκρόπολη, μετά την Βασιλική Σαιν-Ντενί. Το λαμπρό αυτό μοναστήρι βρισκόταν σε κοντινή απόσταση από το Μέγαρο Σαιν-Πολ, την αγαπημένη κατοικία του Καρόλου Ε΄ και του Καρόλου ΣΤ΄ στο Λε Μαραί. Σημαντικός αριθμός πριγκίπων ήσαν θαμμένοι εντός αυτού. Εκτεινόταν κατά μήκος του Σηκουάνα, από τον αριθμό 12 του boulevard Henri-IV έως τον αριθμό 2 της rue du Petit-Musc, ενώ στα βόρεια, σχεδόν μέχρι την rue de la Cerisaie.
Το μοναστήρι, το οποίο είχε ανακατασκευαστεί το 1730, βεβηλώθηκε στην διάρκεια της Γαλλικής Επανάστασης και μετατράπηκε σε αποθήκη ξυλείας. Σφραγισμένο το 1790, μετατράπηκε σε στρατώνα την περίοδο της Υπατείας. Μετά από αυτή την περίοδο, ορισμένες εκ των νεκρικών πλακών ανευρέθηκαν από τον Αλεξάντρ Λενουάρ, με σημαντικότερη, αυτή του Λατίνου βασιλέα Λέωντα Ε΄ της Αρμενίας, η οποία μεταφέρθηκε στο Μουσείο Γαλλικών Μνημείων στην Βασιλική Σαιν-Ντενί. Το 1866, η διάνοιξη του boulevard Henri-IV οδήγησε το μοναστήρι στην απώλεια του ενός τρίτου της έκτασής του.
Μεταξύ του 1895 και του 1901, τα τελευταία εναπομείναντα τμήματα του περιστυλίου κατεδαφίστηκαν στην διάρκεια των εργασιών για την ανέγερση του νέου στρατώνα των Σελεστίνων, αρχηγείου του επιτελείου της Ρεπουμπλικανικής Φρουράς.
Ζεν

Ζεν είναι μια σχολή του Βουδισμού Μαχαγιάνα. Η ιαπωνική λέξη Ζεν προέρχεται από την ιαπωνική προφορά της κινεζικής λέξης Τσαν (κινεζικά: 禪, dʑjen, pinyin: Chán), η οποία με τη σειρά της προέρχεται από τη σανσκριτική λέξη dhyana, που σημαίνει "διαλογισμός" ή "κατάσταση διαλογισμού".
Το Ζεν τονίζει τη βιωματική Σοφία στην επίτευξη του διαφωτισμού. Ως εκ τούτου, από-υπογραμμίζει τη θεωρητική γνώση υπέρ της άμεσης υλοποίησης μέσω του διαλογισμού και της πρακτικής Ντάρμα. Οι διδασκαλίες του Ζεν περιλαμβάνουν διάφορες πηγές της θεωρίας Μαχαγιάνα, συμπεριλαμβανομένων των διδασκαλιών των σχολών Yogacara, Tathagatagarbha και Huayan, καθώς και της λογοτεχνίας Prajñāpāramitā.
Η εμφάνιση του Ζεν ως μια ξεχωριστή σχολή του Βουδισμού εμφανίζεται ως Τσαν για πρώτη φορά στην Κίνα τον 6ο αιώνα. Από την Κίνα εξαπλώθηκε νότια έως το Βιετνάμ, και ανατολικά προς την Κορέα και την Ιαπωνία. Ως θέμα της παράδοσης, η καθιέρωση του Ζεν πιστώνεται στον Πέρση ή Νότιο Ινδό πρίγκηπα (μετέπειτα μοναχός) Bodhidharma, ο οποίος ήρθε στην Κίνα για να διδάξει μια «ειδική αναμετάδοση εκτός γραφών, που δεν στηρίζεται σε λέξεις ή γράμματα».
Συμπύκνωμα Μπόζε-Αϊνστάιν

Περιγραφή

Τα συμπυκνώματα είναι ρευστά σε εξαιρετικά χαμηλές θερμοκρασίες που παρουσιάζουν ιδιότητες που δεν είναι ακόμα πλήρως κατανοητές, όπως η υπερρευστότητα και η υπεραγωγιμότητα. Τα φαινόμενα αυτά είναι κβαντικής φύσης και οφείλονται στο ότι τα ρευστά αυτά βρίσκονται στην κατάσταση ελάχιστης ενέργειας από την οποία δε μπορούν να μεταβούν σε κατάσταση χαμηλότερης ενέργειας. Τέτοιο φαινόμενο είναι και η ΒΕΣ.
Μπουφάν

Ετυμολογία του ονόματος του ρούχου

Το όνομα του ρούχου προήλθε απ' τη Γαλλική λέξη bouffant η οποία σημαίνει φουσκωτός και αυτό επειδή τα
πρώτα μπουφάν που κυκλοφόρησαν στην αγορά ήταν φουσκωτά. Τα μπουφάν πρωτοφτιάχτηκαν στη Γαλλία κι απο κει διαδόθηκαν
και στον υπόλοιπο Κόσμο. Τα μπουφάν βγαίνουν σε πολλές ποιότητες και χρώματα.
Κριτικός κρασιού

Ένας κριτικός κρασιού είναι ένα άτομο που αξιολογεί το κρασί και το περιγράφει είτε με αριθμητική βαθμολογία, είτε με βαθμολογία γεύσης, είτε με συνδυασμό των δύο. Οι κριτικές του, που βρίσκονται σε βιβλία, εφημερίδες, περιοδικά, ενημερωτικά δελτία, στο διαδίκτυο ή σε διαφημιστικό υλικό για το κρασί, χρησιμοποιούνται συχνά από τους καταναλωτές κατά τη διαδικασία λήψης απόφασης για το αν θα αγοράσουν ένα κρασί ή όχι.

Δημοσιογραφική κριτική

Οι κριτικοί που εργάζονται σε περιοδικά που σχετίζονται με το κρασί αναθεωρούν γενικά νέες εκδόσεις, συχνά σε σύγκριση με άλλα κρασιά από την ίδια περιοχή, ποικιλιών σταφυλιών ή τρύγου. Περιστασιακά, θα δημοσιεύσουν επίσης αναδρομικές γευστικές δοκιμές, δοκιμάζοντας τα κρασιά χρόνια ή δεκαετίες μετά τη δημοσίευσή τους.

Μεθοδολογία

Η μεθοδολογία γευσιγνωσίας ποικίλλει. Για παράδειγμα, η αμερικανική έκδοση, Wine Spectator, έχει τους εκδότες να γεύονται το κρασί με κλειστά μάτια σε κατηγορίες παρόμοιων ποικιλιών. Οι άλλες εκδόσεις γεύονται με παρόμοιο τρόπο. Διαφορετικοί κριτικοί χρησιμοποιούν διαφορετικές περιγραφικές κλίμακες, με τους κύριους αμερικανικούς κριτικούς να χρησιμοποιούν κλίμακα 50-100 βαθμών και οι περισσότερες εφημερίδες να χρησιμοποιούν κλίμακα 5 αστέρων.
Γιώργης Πέτικας

Το έγκλημα και η καταδίωξη

Το βράδυ της 22ας Φεβρουαρίου 1915 στο χωριό Αμάδες σκότωσε με μαχαίρι τον αδελφικό του φίλο Γιάννη Λοΐζο για τα μάτια μιας γυναίκας. Από εκείνη τη νύχτα ξεκίνησε η περιπέτειά του, καθώς βγήκε στο βουνό για να αποφύγει τη σύλληψη και έγινε ο μεγαλύτερος φυγόδικος στην ιστορία της Χίου, καθώς επί πολλά χρόνια η χωροφυλακή και τα καταδιωκτικά αποσπάσματα, δεν μπορούσαν να τον συλλάβουν.
Η καταδίωξή του διήρκεσε σχεδόν τέσσερα χρόνια και ο Πέτικας έχοντας κρησφύγετο τις πλαγιές του Πελινναίου, κινούταν σε όλη την ορεινή ράχη της Χίου και για μεγάλο χρονικό διάστημα έλαβαν χώρα στα βουνά συμπλοκές με τα καταδιωκτικά αποσπάσματα. Η κυριότερη από αυτές συνέβη στην περιοχή "Μακριά Άμμος" στη Σιδηρούντα, όπου πυροβόλησε έναν χωροφύλακα, ο οποίος τις επόμενες ημέρες υπέκυψε τελικά στο τραύμα του. Εκτός από τις καταδιώξεις του ίδιου, η χωροφυλακή προέβη και σε εκτοπίσεις της οικογένειάς του (μετανάστευσε σύσσωμη στη Σύρο), αλλά και όσων υπήρχαν υποψίες ότι τον περιθάλπουν και τον βοηθούν.

Η παράδοση, η σύλληψη και η βασιλική χάρη

Το 1919 εξαντλημένος και απογοητευμένος από τις κακουχίες τεσσάρων ετών στα παγωμένα βουνά παραδόθηκε στις Αρχές, έναν χρόνο αργότερα όμως το 1920 δραπέτευσε από τις φυλακές της Χίου. Δεκαπέντε χρόνια αργότερα, το 1935, συνελήφθη στην Κωνσταντινούπολη από την τουρκική αστυνομία και εκδόθηκε στην Ελλάδα, όπου οδηγήθηκε στις φυλακές της Αίγινας, αποφυλακίστηκε όμως μερικά χρόνια αργότερα με βασιλική χάρη.
Απεβίωσε το 1948 από εγκεφαλικό, εύπορος αστός, οικογενειάρχης και κοινωνικά καταξιωμένος. Ακόμη μέχρι σήμερα σε πολλά χωριά της Χίου κυριαρχεί το προσωνύμιο "Πέτικας" για νεαρούς κυρίως, μα ατίθασους κατοίκους.

"Ανάμισης ντενεκές"

Το 2008 ο συγγραφέας Γιάννης Μακριδάκης στο βιβλίο του «Ανάμισης Ντενεκές» (Εκδόσεις «Εστία»), αναφέρεται διεξοδικά στην ιστορία του Γιώργη Πέτικα. Ο τίτλος του βιβλίου προέρχεται από το κρησφύγετό του σε μια σπηλιά του Πελιναίου όρους, η οποία διατηρεί ακόμη και σήμερα την ονομασία αυτή. "Ανάμισης ντενεκές" ήταν το συνθηματικό των φίλων του Πέτικα όταν πλησίαζαν στη σπηλιά ώστε να τους ξεχωρίζει από τα αποσπάσματα των χωροφυλάκων που τον καταδίωκαν.
Κυανιούχο νάτριο

Ως πρόδρομος άλλων ενώσεων

Αρκετές χημικές ενώσεις με εμπορική σημασία μπορούν να παραχθούν από το NaCN, όπως το χλωριούχο κυάνιο και πολλά νιτρίλια. Στην οργανική σύνθεση, χρησιμοποιείται για την παρασκευή νιτριλίων που απαντούν ευρύτατα σε πολλά ειδικά χημικά προϊόντα, όπως τα φαρμακευτικά.

Περιθωριακές χρήσεις

Εξαιτίας της υψηλής τοξικότητάς του για τους περισσότερους αερόβιους οργανισμούς, το κυανιούχο νάτριο χρησιμοποιείται για τη γρήγορη θανάτωση ή ακινητοποίησή τους, όπως π.χ. στην αλιεία (όπου η χρήση του πάντως απαγορεύεται στις περισσότερες χώρες) και στη συλλογή εντόμων σε γυάλες από εντομολόγους.

Τοξικότητα

Το κυανιούχο νάτριο (όπως και άλλα ευδιάλυτα στο νερό κυανιούχα άλατα) συγκαταλέγεται ανάμεσα στα ταχύτερης δράσεως γνωστά δηλητήρια. Το NaCN παρεμποδίζει ισχυρά την κυτταρική αναπνοή, επιδρώντας στη μιτοχονδριακή οξειδάση του κυτοχρώματος και αποτρέποντας έτσι τη μεταφορά ηλεκτρονίων. Αυτό έχει ως αποτέλεσμα μειωμένο οξειδωτικό μεταβολισμό και χρήση του οξυγόνου. Μια δόση 200 ως 300 χιλιοστών του γραμμαρίου (μιλιγκράμ) κυανιούχου νατρίου μπορεί να είναι θανατηφόρος για έναν άνθρωπο.
Παγόδα

Η παγόδα είναι πύργος με πολλαπλές μαρκίζες, ο οποίος χρησιμοποιείται κυρίως στην Νότια Ασία. Έχει εξαπλωθεί και στην Ανατολική Ασία, σε χώρες όπως το Νεπάλ, η Κίνα, η Ιαπωνία και σε άλλα μέρη της Ασίας. Χρησιμοποιείται για θρησκευτικούς σκοπούς. Κάποιες παγόδες χρησιμοποιούνται ως Ταοϊστικοί χώροι λατρείας. Οι περισσότερες παγόδες χρησιμοποιούνται από τους Βουδιστές ως χώροι λατρείας, ενώ συχνά βρίσκονται τουλάχιστον κοντά σε μια βιχάρα, αρκετά συχνά μέσα σε αυτή. Σε ορισμένες χώρες, ο όρος μπορεί να αναφέρεται και σε άλλες θρησκευτικές δομές. Στο Βιετνάμ και τη Καμπότζη, λόγω της γαλλικής μετάφρασης, στα αγγλικά ως παγόδα εννοείται κάθε μέρος της λατρείας, αν και η παγόδα δεν είναι μια ακριβής λέξη για να περιγράψει μια βουδιστική βιχάρα. Η σύγχρονη παγόδα είναι μια εξέλιξη της στούπας, η οποία προέρχεται από το αρχαίο Νεπάλ. Η στούπα είναι μια δομή που μοιάζει με τάφο, όπου τα ιερά λείψανα κρατούνταν ασφαλή και τιμούνταν. Η αρχιτεκτονική δομή της στούπας έχει εξαπλωθεί σε όλη την Ασία. Οι παγόδες έχουν χτιστεί με πολλές διαφορετικές μορφές, ενώ οι κατά τόπους λεπτομέρειες έχουν ενσωματωθεί στο γενικό σχεδιασμό. Σε πολλά φιλιππινέζικα καμπαναριά, το σχήμα τους επηρεάζεται σε μεγάλο βαθμό από τις παγόδες που έχτισαν οι Κινέζοι εργάτες που προσλήφθηκαν από τους Ισπανούς.

Ετυμολογία

Μία προτεινόμενη ετυμολογία είναι ο νότιος κινεζικός όρος για τον πύργο με οκτώ γωνίες, στα Κινέζικα 八角塔. Η πρόταση ενισχύεται από το όνομα μιας διάσημης παγόδας που είδαν πολλοί από τους πρώτους Ευρωπαίους επισκέπτες στην Κίνα, τη "Πατσόου τα" (Κινέζικα: 琶洲塔), στο αγκυροβόλιο Ουαμπόα ακριβώς νότια της Κουανγκτσόου. Μια άλλη προτεινόμενη ετυμολογία είναι από την περσική λέξη μπουτκάντα, από τις λέξεις μπουτ και κάντα.
Μια ετυμολογία της λέξης είναι από την σινχαλέζικη λέξη dāgaba, η οποία προέρχεται από το σανσκριτικό dhātugarbha ή τη λέξη της γλώσσας Πάλι dhātugabbha: "μήτρα λείψανου/αίθουσα" ή "ιερό σκήνωμα", δηλαδή μια στούπα.

Ιστορία

Η προέλευση της παγόδας μπορεί να αναχθεί στην στούπα (3ο αιώνα π.Χ.).
Από την άλλη πλευρά, η στούπα αναδειχθεί ως ένα ξεχωριστό στυλ της αρχιτεκτονικής Νέβα του Νεπάλ και εξαπλώθηκε στην Νοτιοανατολική και Ανατολική Ασία. Ο νεπαλέζος αρχιτέκτονας Αρανίκο επισκέφθηκε την Κίνα και μοιράστηκε τις ικανότητες του στην κατασκευή κτιρίων στούπας στην Κίνα.
Τα κτίρια αυτά (παγόδα, στούπα) διέπρεψαν ως Βουδιστικά μνημεία που χρησιμοποιούταν για την απόθεση ιερών κειμηλίων.

Συμβολισμός

Η κινεζική εικονογραφία είναι αισθητή στις κινεζικές παγόδες, καθώς και σε άλλες αρχιτεκτονικές παγόδας της Ανατολικής Ασίας. Η εικόνα του Γκαουτάμα Βούδα στο αμπάγια μούντρα είναι επίσης αισθητή σε ορισμένες Παγόδες. Η βουδιστική εικονογραφία μπορεί να παρατηρηθεί σε ολόκληρο το συμβολισμό της παγόδας.
Σε ένα άρθρο σχετικά με Βουδιστικά στοιχεία της τέχνης της δυναστείας των Χαν, ο Γου Χουνγκ δείχνει ότι σε αυτούς τους τάφους, ο Βουδιστικός συμβολισμός είχε ενσωματωθεί τόσο καλά στις Κινεζικές παραδόσεις που είχε αναπτυχθεί ένα ξεχωριστό σύστημα συμβολισμού.
Πολιτικό άσυλο

Το πολιτικό άσυλο είναι μια μορφή προστασίας που παρέχει στο έδαφός της μια χώρα, σε ένα άτομο που διώκεται ή επικαλείται βάσιμο ενδεχόμενο δίωξης έξω από αυτήν, όπως για παράδειγμα στην αλλοδαπή πατρίδα του. Η δίωξη από την οποία μπορεί να προστατεύεται με πολιτικό άσυλο κάποιος μπορεί να έχει ως αιτία τη φυλή του, την εθνικότητά του, τη θρησκεία του, τις πολιτικές του απόψεις ή τη συμμετοχή του σε μια ιδιαίτερη κοινωνική ομάδα ή κοινωνικές δραστηριότητες. Το πολιτικό άσυλο παρέχεται υπό τη Σύμβαση της Γενεύης του 1951 στα σημεία που αυτή αφορά το «Καθεστώς των Προσφύγων».

Ιστορία

Στα αρχαία χρόνια το άσυλο ως στην Ελλάδα προέκυπτε ως καταφύγιο θρησκευτικού χαρακτήρα, κάποιος δηλαδή μπορούσε να ζητήσει προστασία μέσα σε ναούς. Αντίστοιχα, στον Μεσαίωνα το καταφύγιο ήταν μια εκκλησία.

Διάκριση προσφύγων και οικονομικών μεταναστών

Συχνά συγχέεται ο όρος του πρόσφυγα με αυτόν του οικονομικού μετανάστη. Πρόσφυγας καθορίζεται αυτός που του χορηγείται εξ ανάγκης πολιτικό άσυλο από μια κυβέρνηση. Ο οικονομικός μετανάστης μπορεί να έχει την ανάγκη της μετανάστευσης, για πολιτικούς ή μη λόγους, κυρίως όμως οικονομικούς, και δεν έχει την αναγνώριση του πολιτικού πρόσφυγα από την κυβέρνηση της χώρας στην οποία έχει μεταναστεύσει.
Πανελλήνιο πρωτάθλημα στίβου γυναικών 2004

Το 69ο Πανελλήνιο πρωτάθλημα στίβου γυναικών 2004 διεξήχθη στο ανακαινισμένο ενόψει των Ολυμπιακών Αγώνων του 2004 Ολυμπιακό Στάδιο Αθήνας από τις 10 ως τις 12 Ιουνίου μαζί με το αντίστοιχο πανελλήνιο πρωτάθλημα στίβου ανδρών 2004. Μετείχαν 950 περίπου αθλητές και αθλήτριες και αποτέλεσε δοκιμαστικό γεγονός (test event) για τους αγώνες στίβου της Ολυμπιάδας. Γι'αυτό το παρακολούθησαν πάνω από 360 Έλληνες και ξένοι δημοσιογράφοι
Είχαν προηγηθεί σε ξεχωριστές ημερομηνίες τα πρωταθλήματα του δρόμου 10χλμ εντός σταδίου, των 20 χλμ βάδην και του επτάθλου. Τα αποτελέσματά τους υπολογίστηκαν στη βαθμολογία. Το πρωτάθλημα μαραθωνίου διεξήχθη στις 7 Νοεμβρίου στην ανανεωμένη ένεκα Ολυμπιάδας κλασική διαδρομή Μαραθώνας-Παναθηναϊκό Στάδιο, παράλληλα με τον Διεθνή Μαραθώνιο. Η διοργάνωση προσέλκυσε μεγάλο πλήθος δρομέων -τερμάτισαν 472 Ελληνίδες και ξένες αθλήτριες. Πανελληνιονίκης αναδείχθηκε η Γεωργία Αμπατζίδου για τέταρτη συνεχόμενη χρονιά. Παράλληλα ήταν πέμπτη στη γενική κατάταξη πίσω από τρεις αθλήτριες της Αιθιοπίας και μία Ρωσίδα.
Πρωταθλητής σύλλογος αναδείχθηκε με μεγάλη διαφορά ο Πανελλήνιος Γ.Σ. για 13η συνεχόμενη χρονιά και 27η συνολικά. Παράλληλα, έκανε το 13ο συνεχόμενο "νταμπλ" και 17ο συνολικά, αφού κατέκτησε και το ανδρικό πρωτάθλημα.
Δυναστεία του Ηρακλείου

Η Δυναστεία του Ηρακλείου αποτέλεσε αυτοκρατορικό βυζαντινός Οίκο-Δυναστεία (610-717), με διάρκεια 107 έτη.
Ιδρυτής και γενάρχης αυτής ήταν ο Αυτοκράτορας Ηράκλειος.
Setra

Ιστορικό

Το πρώτο λεωφορείο ήταν το S8, ονομάζεται έτσι επειδή είχε 8 σειρές από καθίσματα, εισήχθη τον Απρίλιο του 1951 στο International Motor Show της Γερμανίας.

Μοντέλα

Ο μέγιστος αριθμός καθισμάτων μπορεί να προσδιοριστεί από την ονομασία του λεωφορείου. Στην πρώτη γενιά της Setra, στην ονομασία, υπήρχε μόνο ο αριθμός των θέσεων. Στη δεύτερη γενιά ο αριθμός των σειρών των καθισμάτων μπορεί να προσδιοριστεί από τα πρώτα δύο ψηφία της ονομασίας του οχήματος. Από την τρίτη γενιά, ο αριθμός των σειρών των καθισμάτων προσδιορίζεται από τα δύο τελευταία ψηφία της ονομασίας. Εξαίρεση αποτελούν τα μοντέλα S 250 Special (μία τροποποίηση του S 215) και S 300 NC.
Working Class Hero

Το Working Class Hero είναι ένα τραγούδι του Τζον Λένον, το οποίο συμπεριλήφθηκε στον πρώτο του σόλο δίσκο, το 1970, μετά τους Beatles, τον John Lennon/Plastic Ono Band.

Θεματολογία

Το τραγούδι κάνει κριτική για την ανισότητα που υπάρχει ανάμεσα στις κοινωνικές τάξεις. Το κομμάτι αναφέρεται σε κάποιον που μεγάλωσε στην εργατική τάξη. Σύμφωνα με τον Λένον, σε μία συνέντευξη που παραχώρησε στο περιοδικό Rolling Stone, τον Δεκέμβριο του 1970, αναφέρει ότι το κομμάτι έχει να κάνει με την εργατική τάξη, η οποία επεξεργάζεται μέσα στη μηχανή για να αναδυθεί στη μεσαία τάξη.

Ήχος

Το κομμάτι, αρχικώς, γράφτηκε αποκλειστικά από τον Τζον Λένον, όπως επίσης τραγουδήθηκε και παίχτηκε με μία ακουστική κιθάρα. Οι συγχορδίες, στις οποίες γράφτηκε το κομμάτι είναι Λα Ελάσσονα και η Σολ Μείζονα, ενώ υπάρχει κι ένα μικρό πέρασμα στην Ρε Μείζονα. Ο Λένον χρησιμοποιεί και την τεχνική hammer-on στη Ρε χορδή με τη νότα Μι και κατόπιν μία Λα στην αντίστοιχη χορδή. Το ύφος του κομματιού μοιάζει με ένα κομμάτι του Μπομπ Ντίλαν, το Masters Of War, από το οποίο και εμπνεύστηκε ο Λένον. Ενώ αμφότερα και τα δύο τραγούδια είναι επηρεασμένα από ένα αγγλικό παραδοσιακό τραγούδι, το Nottamun Town. Τέλος η εγγραφή του κομματιού έγινε με δύο ηχογραφήσεις. Πιθανόν έγινε και σε διαφορετικό studio: καθώς ο ήχος της κιθάρας και της φωνής αλλάζει στο 1,24, ακριβώς πριν το κουπλέ «When they've tortured and scared you».

Διαμάχη

Το 1973, ο Αμερικανός, Εκπρόσωπος του Ρεπουμπλικανικού κόμματος, Χάρλεϊ Στάγγερς άκουσε το τραγούδι, και εν συνεχεία τους εξής στίχους: «'Til you're so fucking crazy you can't follow their rules» και «But you're still fucking peasants as far as I can see» και, τέλος, κατέθεσε μήνυση μέσω της Επιτροπής Ομοσπονδιακής Επικοινωνίας. Ο διευθυντής του σταθμού, Κιν Σλίμαν, φυλακίστηκε και υποχρεώθηκε στην καταβολή μεγάλου χρηματικού ποσού ήτοι 10.000 δολάρια, υπερασπίζοντας βεβαίως την επιλογή του να παίξει αυτό το κομμάτι: «οι άνθρωποι στην Ουάσινγκτον είναι αρκετά εκλεπτυσμένοι, ώστε να αποδεχθούν την περιστασιακή χρήση της λέξης που αρχίζει από «f» (σ.σ. «fucking») χωρίς να διεγερθούν σεξουαλικά, να προσβληθούν ή να αναστατωθούν». Ωστόσο οι κατηγορίες έπεσαν. Εν συνεχεία όμως το κομμάτι απαγορεύτηκε σε έναν σταθμό της Βοστόνης. Στην Αυστραλία, κυκλοφόρησε ο δίσκος κανονικά, αλλά με την πλήρη αφαίρεση των εν λόγω στίχων.